১৯৮৫ চাঁপাইনবাবগঞ্জ হত্যাকাণ্ড

**১৯৮৫ চাঁপাইনবাবগঞ্জ হত্যাকাণ্ড** বাংলাদেশের ইতিহাসে একটি গুরুত্বপূর্ণ ও চাঞ্চল্যকর ঘটনা। ১৯৮৫ সালের ১১ মে ভারতের একটি রিটে কুরআনের অমর্যাদা করা হয়েছে অভিযোগ করে চাঁপাইনবাবগঞ্জ কেন্দ্রীয় ঈদগাহে সমাবেশ আয়োজন ও প্রতিবাদসভা করা হয়। হুসেইন মুহাম্মদ এরশাদের আমলে সেই সমবেত সমাবেশে পুলিশ নির্বিচারে গুলি করলে আটজন মানুষ মৃত্যুবরণ করে। তবে কতক ভারতীয় গণমাধ্যমে মৃত্যুর সংখ্যা ১২ জন এবং আহতের সংখ্যা ১০০ জন উল্লেখ করা হয়। সেই সময়ে ঘটনাটি যুক্তরাজ্যের দ্য ডেইলি টেলিগ্রাফ ও ভারতের দ্য স্টেটসম্যান পত্রিকায় বিস্তারিতভাবে বর্ণিত হয়।

## প্রেক্ষাপট
১৯৮৫ সালের ১২ এপ্রিল ভারতের দুইজন উগ্র সাম্প্রদায়িক নাগরিক পদ্মপল চোপরা ও শীতল সিং কুরআনের সকল আরবি কপি এবং অনুবাদ বাজেয়াপ্ত করার জন্য কলকাতা হাইকোর্টে একটি রিটের আবেদন করে। তারা কুরআনের উল্লেখিত সূরা বাকারার ১৯১নং আয়াত ও সূরা তওবার ৩১ নং আয়াতের কথা উল্লেখ করে মামলা দায়ের করেছিলো। রিটে উল্লেখ করা হয়েছিলো, কুরআন যেহেতু কাফের মুশরিকদের বিরুদ্ধে লড়াই করা, তাদের হত্যা করার কথা বলেছে সেহেতু কুরআন একটি সাম্প্রদায়িক গ্রন্থ। এছাড়া মামলাকারী সংবিধানের ২২৩ নং ধারা সি আর পিসি ১১৫(ক) ও ২৯৫(ক) উদ্ধৃতি দিয়ে তারা আল কুরআনকে ভারতীয় সংবিধান বিরোধী বলে উল্লেখ করে। এই সংবাদ ছড়িয়ে পড়লে সারা ভারতে প্রতিবাদের ঝড় উঠে, এই প্রতিবাদের ঝড় বাংলাদেশেও তীব্র হয়ে উঠে।

তবে পরবর্তী সময়ে ভারতের হাইকোর্ট আবেদনটি খারিজ করে দেয়। কিন্তু আবেদনে উত্থাপিত বিষয়গুলি এখনও প্রাসঙ্গিক, কেননা এই আবেদনটি সারা বিশ্বব্যাপী সাড়া ফেলেছিলো। আদালত মনে করে গুরুত্বপূর্ণ নৈতিক ও আধ্যাত্মিক গুরুত্বের বিষয়ে চূড়ান্ত রায় প্রণয়নের জন্য আইন আদালত খুব একটা উপযুক্ত মঞ্চ নয়। এছাড়াও কুরআনের একটি মুক্ত ও স্পষ্ট আলোচনা কেবল কোন আইন দিয়ে থামানো যেতে পারে না এবং থামানো উচিতও নয়।

## প্রতিবাদ সমাবেশ
বাংলাদেশে কুরআনের অপমানের জেরে আন্দোলন তীব্র হতে থাকে, সারাদেশে প্রতিবাদ চলতে থাকে। ১০ মে জুমার নামাজের পরে বায়তুল মোকাররম মসজিদ থেকে হাজার হাজার ইসলামি ছাত্র-জনতা প্রতিবাদ মিছিল বের করে এবং নানাস্থানে প্রতিবাদ সমাবেশের আয়োজন করে। সরকারি আদেশে পুলিশ ছাত্র-জনতার উপর লাঠি চার্জ করে ছত্রভঙ্গ করে দেয়। চাঁপাইনবাবগঞ্জ আলিয়া মাদ্রাসার অধ্যক্ষ হোসাইন আহমদ একটি প্রতিবাদ সভার আহবান করেন। তিনি সবার সাথে আলোচনা করে ১১ মে বিকাল ৩ টায় এই প্রতিবাদ সভা নির্ধারণ করা হয়। সভার প্রস্তুতির জন্য পুরো জেলাতে লিফলেট ও মাইকিং করা হয়। ১০ মে শুক্রবার মসজিদে জুমআর খুৎবায় এবং নামাজ শেষে ইমাম সাহেবেরা পরের দিন সমাবেশে অংশগ্রহণের জন্য আহ্বান জানান। 

হঠাৎ ১১ মে সকাল ১১ টায় ঐ জেলার এসপি আওলাদ হোসেন অধ্যক্ষ হোসাইন আহমদকে ডেকে নিয়ে এই সমাবেশ বন্ধ করার চাপ দেন। কিন্তু ততক্ষণে হাজার হাজার ইসলামি জনতা সমাবেশস্থলে উপস্থিত হয়েছেন এবং দলে দলে আসতে থাকেন। অবশেষে সমাবেশ বন্ধ করার জন্য প্রশাসন থেকে ১৪৪ ধারা জারি করা হয় এবং যেকোন ধরণের সভা-সমাবেশ নিষিদ্ধ করা হয়। সমাবেশ আয়োজক কমিটি থেকে শুধু দোয়া অনুষ্ঠানের অনুমতি চান। কিন্তু তৎকালীন জেলা ম্যাজিষ্ট্রেট মোল্লা ওয়াহিদুজ্জামান ও এসপি দোয়া অনুষ্ঠানের অনুমতি না দিয়ে ব্যাপক পরিমাণ পুলিশ মোতায়েন করে। জনতা উত্তেজিত অবস্থায় রাস্তা ব্লক করে দেয়, এবং কিছু গাড়ি ভাংচুরও করে। দৈনিক ইত্তেফাক পত্রিকার বয়ানে, ৩টি জিপ, একটি ফায়ার বিগ্রেডের গাড়ি ও একটি পুলিশের মোটর সাইকেল জ্বালিয়ে দেওয়া হয়।   

## গুলিবর্ষণ
পুলিশ সমাবেশকে বাঁধা দেওয়ার চেষ্টা করলে তৌহিদি জনতা আরো বেশি উত্তেজিত হয়ে পরে এবং বিক্ষোভে ফেটে পরে। পরে জেলা ম্যাজিস্ট্রেট পুলিশকে এই জনসভাকে ভঙ্গ করে দেওয়ার আদেশ দেয়, এর পরিপ্রেক্ষিতে পুলিশ জনতাকে ছত্রভঙ্গ করার চেষ্টা করার জন্য এলোপাথাড়ি গুলিবর্ষণ শুরু করে। এই গুলিবর্ষণে প্রথম মৃত্যুবরণ করেন ছাত্র শিবির কর্মী আব্দুল মতিন। এছাড়াও ছাত্র, রিকশাওয়ালা ও রেল শ্রমিকসহ আরো ৭ জন ব্যক্তি এই বিক্ষোভে মৃত্যুবরণ করেন এবং ৫০ জনের অধিক ব্যক্তি আহত হোন।

### নিহতদের তালিকা
# আব্দুল মতিন, ১০ম শ্রেণী (শিক্ষার্থী)
# রাশিদুল হক, ১০ম শ্রেনী (শিক্ষার্থী)
# শীষ মোহাম্মদ, ৯ম শ্রেণী (শিক্ষার্থী)
# সেলিম, ৮ম শ্রেণী (শিক্ষার্থী)
# শাহাবুদ্দিন, ৬ষ্ঠ শ্রেণী (শিক্ষার্থী)
# আলতাফুর রহমান, কৃষক
# মোক্তার হোসেন, রিক্সাচালক
# নজরুল ইসলাম, রেলশ্রমিক

## পরবর্তী প্রতিক্রিয়া
এই হত্যাকাণ্ডের প্রতিবাদে পরদিনই ১২ মে পুরো জেলার সাধারণ মানুষের উদ্যোগে স্বতঃস্ফূর্তভাবে হরতাল পালন করা হয়। জেলার সর্বত্ব লিফলেট বিলি করে এই ন্যাক্কারজনক ঘটনার পক্ষে জনমত তৈরি করা হোয়। এমন হত্যাকাণ্ড বাংলাদেশসহ সারা বিশ্বে একটি আলোড়ন সৃষ্টি করে এবং কুরআনের পক্ষে বিশাল জনমত তৈরি হয়। নানাদিকের চাপে ১৩ মে মামলাটি কলকাতা হাইকোর্টের বিচারপতি বি. সি. বাসক বামনের আদালতে স্থানান্তরিত করা হয়। তিনি উক্ত মামলাটি খারিজ করে দেন এবং কুরআনের পক্ষে রায় দেন। এরফলে ১৪ মে সারাদেশের শিক্ষা প্রতিষ্ঠানে ধর্মঘট এবং ১৫ মে সারাদেশে আনন্দ কর্মসূচি পালন করা হয় এবং বুলেটিন প্রকাশ করা হয়। হত্যাকাণ্ডের পরদিনই বাংলাদেশ আওয়ামী উলামা পরিষদ এই হত্যাকাণ্ড ও ভারতের পিটিশনের সমালোচনা করে এবং বিবৃতি প্রদান করে। দৈনিক ইত্তেফাক পত্রিকায় জানানো হয়, ভারতে মামলাটি খারিজ করা হয়েছে এবং সবাইকে শান্ত হতে বলা হয়।

১৩ মে রাজশাহীর জেলা ও দায়রা জাজকে প্রধান সদস্য করে এই হত্যাকাণ্ডের তদন্ত কমিটি করা হয় এবং নিহত ব্যক্তিদের প্রতিজনকে ৫০ হাজার টাকা ক্ষতিপূরন দেওয়ার সিদ্ধান্ত নেওয়া হয়। তদন্ত কমিটিকে এক মাসের মধ্যে রিপোর্ট দিতে বলা হয়।

## জনপ্রিয় সংস্কৃতি
ভারতের *দ্য কলকাতা কুরআন পিটিশন* ও বাংলাদেশের উত্তেজনা প্রেক্ষিতে ভারতীয় লেখক সীতা রাম গোয়েল দ্য ক্যালকাটা কুরআন পিটিশন নামে একটি বই লিখেন। তবে বইটি সমালোচনা ও ইতিহাস বিকৃতি করেছে অভিযুক্ত হয়ে ব্যাপক সমালোচনার মুখে পরে। যুক্তরাজ্যের *দৈনিক দ্য টেলিগ্রাফ* পত্রিকায় ১৯৮৫ সালের ৯ তারিখের সংখ্যায় বিস্তারিত প্রতিবেদন প্রকাশিত হয়েছিল। তারা উল্লেখ করে, কিভাবে ভারতের ঐ পিটিশনের কারণে বাংলাদেশে ধর্মীয় উত্তেজনা সৃষ্টি হয় এবং সেখানে উত্তেজনা প্রশমিত করার জন্য বাংলাদেশ পুলিশ গুলিবর্ষণ চালায়। এছাড়াও ভারতীয় দৈনিক দ্য স্টেটসম্যান পত্রিকায় বাংলাদেশের এই হত্যাকাণ্ডের বিবরণ দেওয়া হয়।

সাপ্তাহিক সোনার বাংলা পত্রিকার সহকারী সম্পাদক ড. মুহাম্মদ রেজাউল করিম বলেন, ১৯৮৫ সালের ১১ মে চাঁপাইনবাবগঞ্জের ঘটনা আল কুরআনের আন্দোলন বাধার সম্মুখীন হওয়ার একটি অংশ, এই ঘটনা বাংলাদেশসহ পৃথিবীর মুসলমানদের জন্য এটি প্রেরণার উৎস।

## আরো দেখুন

* ২০১৯ বোরহানউদ্দিনে বিক্ষোভ ও হত্যাকাণ্ড
* ২০১৩ শাপলা চত্বর বিক্ষোভ

## তথ্যসূত্র

বিষয়শ্রেণী:বাংলাদেশে বিক্ষোভ
বিষয়শ্রেণী:১৯৮৫-এ বাংলাদেশ
বিষয়শ্রেণী:চাঁপাইনবাবগঞ্জ জেলা
বিষয়শ্রেণী:বাংলাদেশে ইসলামভীতি
বিষয়শ্রেণী:বাংলাদেশে হত্যাকাণ্ড
বিষয়শ্রেণী:বাংলাদেশে ইসলাম
বিষয়শ্রেণী:চাঁপাইনবাবগঞ্জ সদর উপজেলা
বিষয়শ্রেণী:বাংলাদেশে পুলিশি নৃশংসতা